b'\n_START_ARTICLE_\nR\xc3\xb8ldal vegmilj\xc3\xb8\n_START_PARAGRAPH_\nR\xc3\xb8ldal vegmilj\xc3\xb8 er et kulturhistorisk vegmilj\xc3\xb8 ved R\xc3\xb8ldal i Odda kommune. Kulturmilj\xc3\xb8et viser fire generasjoner veger i overgangen mellom dal og h\xc3\xb8yfjell. Den eldste ridevegen i R\xc3\xb8ldal har med stor sannsynlighet v\xc3\xa6rt bruk som pilegrimsveg gjennom hele middelalderen. \xc2\xabPilegrimsvegen\xc2\xbb er ca. 6 km lang og den best\xc3\xa5r stedvis av sti og hulveg. Vegens mer v\xc3\xa5te partier er steinsatt. _NEWLINE_I forbindelse med at Oscar II var p\xc3\xa5 gjennomreise i Norge i 1879 ble det bygget en 250 meter lang vegstrekning som g\xc3\xa5r i svinger oppover lisiden ved Nyast\xc3\xb8l. _NEWLINE_Den f\xc3\xb8rste kj\xc3\xb8revegen over Haukelifjell ble \xc3\xa5pnet i 1886. Vegen opp Austmannalia ble bygget etter nye vegtekniske prinsipper med maksimal stigning p\xc3\xa5 1:20. Vegstrekningen best\xc3\xa5r av \xc3\xa5tte h\xc3\xa5rn\xc3\xa5lssvinger og var i bruk frem til 1982, da denne vegparsellen ble erstattet av tunnel._NEWLINE_Den 21. desember 2009 fredet Riksantikvaren R\xc3\xb8ldal vegmilj\xc3\xb8 sammen med 39 andre vegmilj\xc3\xb8er omtalt i Nasjonal verneplan for veger, bruer og vegrelaterte kulturminner.'